
Бүген кич Татарстан Республикасы Президенты Рөстәм Миңнеханов V республика ифтарында катнашты.

Чара Казан теннис академиясендә узды.

Ифтар Коръән сүрәләрен укудан башланып китте. Аннары намаз укыдылар, соңыннан ифтар кылынды.

__Ж__урналистларга республика мөфтие Камил хәзрәт Сәмыйгуллин хәбәр иткәнчә, республика ифтарында 10 меңләп кеше катнашты.

Ифтар тәгамнарыннан табында пылау, хөрмә-җимешләр, ит һәм яшелчә, камыр ризыклары, конфет бар иде.

V республика ифтарында Татарстан Республикасы Дәүләт Киңәшчесе Минтимер Шәймиев, ТР Президенты Аппараты Җитәкчесе Әсгать Сәфәров, Татарстан Республикасы сәламәтлек саклау министры Гадел Вафин, республика кешеләре, шулай ук дин әһелләре: Казан һәм Татарстан митрополиты Феофан, республиканың баш раввины Ицхак Горелик катнашты.

Искәртәбез, республика ифтары Татарстанда 2013 елдан бирле уздырыла.
Рөстәм Миңнеханов республика ифтарында катнашты